ଆସିଲା ଫରେନସିକ୍ ରିପୋର୍ଟଃ ସୁଶାନ୍ତଙ୍କ ମୃତ୍ୟୁକୁ ନେଇ ହେଲା ବଡ଼ ଖୁଲାସା ! - Enews Online\nOctober 3, 2020 October 3, 2020 P Kumar\nମୁମ୍ବାଇ,୩/୧୦ଃ ବଲିଉଡ ଷ୍ଟାର ସୁଶାନ୍ତ ସିଂ ରାଜପୁତଙ୍କ ମୃତ୍ୟୁକୁ ଇତିମଧ୍ୟରେ ୩ ମାସ ବିତିଲାଣି । ହେଲେ ତାଙ୍କ ମୃତ୍ୟୁ ଏବେ ବି ରହସ୍ୟ ହୋଇ ରହିଛି । ଏହା ଏକ ହତ୍ୟା ନା ଆତ୍ମହତ୍ୟା ତାକୁ ନେଇ ଦେଶର ତିନୋଟି ବୃହତ୍ ଅନୁସନ୍ଧାନକାରୀ ସଂସ୍ଥା ତଦନ୍ତ କରୁଥିଲେ ମଧ୍ୟ ପ୍ରକୃତ ଘଟଣା ଲୋକଲୋଚନକୁ ଆସିପାରି ନାହିଁ । ଏହା ମଧ୍ୟରେ ସୁଶାନ୍ତଙ୍କ ଫରେନସିକ୍ ରିପୋର୍ଟକୁ ନେଇ ଆଲୋଚନା ଜୋର୍ ଧରିଛି । ରିପୋର୍ଟରେ ସୁଶାନ୍ତଙ୍କୁ ହତ୍ୟା କରାଯାଇନଥିବା ସ୍ପଷ୍ଟ ହୋଇଛି ।\nଫରେନସିକ୍ ରିପୋର୍ଟ ଅନୁସାରେ, ଯେମିତି ଭାବେ ସୁଶାନ୍ତଙ୍କ ମୃତ୍ୟୁ ଘଟିଛି, ତାହା ତାଙ୍କୁ ହତ୍ୟା ଉଦ୍ୟମ କରାଯାଇ ନ ଥିବାକୁ ଦର୍ଶାଉଛି । ତେଣୁ ସେ ଆତ୍ମହତ୍ୟା କରିଥିବା ଏକପ୍ରକାର ନିଶ୍ଚିତ ହୋଇଛି । ସୋମବାର ଏମ୍ସ ଡାକ୍ତରୀ ଦଳ ଏହାର ଅନୁସନ୍ଧାନ ରିପୋର୍ଟକୁ କୁପର ହସ୍ପିଟାଲ୍ ଦ୍ୱାରା ଦିଆଯାଇଥିବା ତଥ୍ୟ ସହ ମେଳ କରି ସିବିଆଇକୁ ପ୍ରଦାନ କରିଛନ୍ତି ।\nଅନ୍ୟପକ୍ଷରେ ଏମ୍ସର ରିପୋର୍ଟ ପାଇବା ପରେ, ଆତ୍ମହତ୍ୟାକୁ ଦୃଷ୍ଟିରେ ରଖି ସିବିଆଇ ଏବେ ଏହି ମାମଲାର ତଦନ୍ତ କରିବ ବୋଲି ସୂଚନା ମିଳିଛି । ସୁଶାନ୍ତ ଆତ୍ମହତ୍ୟା ଯଦି କରିଥିଲେ, ତା'ହେଲେ ଏହା ପଛରେ କାରଣ କ'ଣ ଥିଲା ? ତାଙ୍କୁ ଆତ୍ମହତ୍ୟା କରିବାକୁ କେହି ପ୍ରବର୍ତ୍ତାଇଥିଲେ କି ? ଏସବୁ ପ୍ରଶ୍ନର ଏବେ ଉତ୍ତର ଖୋଜିବ ସିବିଆଇ ।\nସେପଟେ ସୁଶାନ୍ତଙ୍କର ଏକ ଲାପଟପ୍, ହାର୍ଡ ଡିସ୍କ, କାନନ୍ କ୍ୟାମେରା ଏବଂ ଦୁଇଟି ମୋବାଇଲ୍ ଫୋନ୍ ଜବତ କରାଯାଇଛି । ଏହାର ତଦନ୍ତ ଚାଲିଛି । ଏହି ମାମଲାରେ ଅଦ୍ୟାବଧି ସିବିଆଇ ୨୦ରୁ ଊର୍ଦ୍ଧ୍ୱ ଲୋକଙ୍କୁ ଜେରା କରିସାରିଛି ।
